CELEX: 
Language: ro
Date: 2021-01-26 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 667/2014 al Comisiei în ceea ce privește conținutul dosarului care trebuie prezentat Autorității Europene pentru Valori Mobiliare și Piețe de către anchetator, dreptul de a fi audiat în legătură cu deciziile provizorii și depunerea amenzilor și a penalităților cu titlu cominatoriu

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Autoritatea Europeană pentru Valori Mobiliare și Piețe („ESMA”) este responsabilă cu înregistrarea și supravegherea registrelor centrale de tranzacții din Uniunea Europeană. În martie 2014, Comisia a adoptat Regulamentul delegat (UE) nr. 667/2014 în ceea ce privește normele procedurale referitoare la sancțiunile impuse registrelor centrale de tranzacții de către ESMA, inclusiv normele referitoare la dreptul la apărare
                  1
               , care completează Regulamentul (UE) nr. 648/2012 privind instrumentele financiare derivate extrabursiere, contrapărțile centrale și registrele centrale de tranzacții
                  2
                (Regulamentul privind infrastructura pieței europene, „EMIR”).
            
            
               Regulamentul (UE) 2019/834 din 20 mai 2019 de modificare a EMIR a fost publicat în Jurnalul Oficial al Uniunii Europene la 28 mai 2019
                  3
                („EMIR REFIT”). În ceea ce privește normele procedurale referitoare la sancțiunile impuse registrelor centrale de tranzacții de către ESMA, EMIR REFIT introduce mai multe modificări privind drepturile de acces la dosar ale persoanelor care fac obiectul anchetelor (inclusiv limitele unui astfel de acces, care exclude documentele pregătitoare interne ale ESMA și alte informații confidențiale), cuantumul amenzilor și al penalităților cu titlu cominatoriu pe care ESMA le poate impune registrelor centrale de tranzacții, precum și dreptul la apărare. 
            
            
               În special, în ceea ce privește dreptul la apărare, EMIR REFIT oferă ESMA posibilitatea de a adopta decizii provizorii de impunere a anumitor măsuri de supraveghere persoanelor care fac obiectul procedurilor, fără a le audia în prealabil, atunci când sunt necesare acțiuni urgente pentru prevenirea unor daune importante și iminente la adresa sistemului financiar sau la adresa integrității, a transparenței, a eficienței și a bunei funcționări a piețelor financiare, inclusiv a stabilității sau a corectitudinii datelor raportate unui registru central de tranzacții. EMIR REFIT prevede că ESMA audiază persoana care face obiectul procedurilor cât mai curând posibil după adoptarea unor astfel de decizii provizorii.
            
            
               Pentru a adapta normele procedurale existente cu scopul de a ține seama de modificările introduse de EMIR REFIT, prezenta propunere modifică Regulamentul delegat (UE) nr. 667/2014 privind normele procedurale referitoare la sancțiunile impuse registrelor centrale de tranzacții de către ESMA, prevăzute la articolul 65 alineatul (7) din EMIR. 
            
            
               Actul delegat urmează să fie adoptat în conformitate cu articolul 82 din EMIR și cu articolul 290 din Tratatul privind funcționarea Uniunii Europene.
            
            
               2.CONSULTĂRI ÎNAINTEA ADOPTĂRII ACTULUI
            
            
               Aspecte procedurale
            
            
               La 24 septembrie 2019, Comisia a solicitat ESMA să își exprime punctul de vedere (printr-un „aviz tehnic”) cu privire la un act delegat al Comisiei care să clarifice normele procedurale privind sancțiunile impuse contrapărților centrale din țări terțe (CPC-uri) care urmează să fie adoptate în conformitate cu articolul 25i alineatul (7) din EMIR. Solicitarea avizului tehnic viza, de asemenea, unele posibile modificări ale Regulamentului delegat (UE) nr. 667/2014 în ceea ce privește normele procedurale referitoare la sancțiunile impuse registrelor centrale de tranzacții de către ESMA, inclusiv normele privind dreptul la apărare și dispozițiile temporale, pentru a ține seama de modificările aduse EMIR prin evaluarea REFIT a EMIR. 
            
            
               Între 13 decembrie 2019 și 18 ianuarie 2020, ESMA a efectuat o consultare publică cu privire la proiectul său de aviz tehnic. Cinci respondenți la consultare au oferit feedback neconfidențial, iar un respondent a răspuns în mod confidențial. Răspunsurile la consultare care nu au caracter confidențial sunt publicate pe site-ul web al ESMA
                  4
               . ESMA a adoptat avizul tehnic final la 31 martie 2020. 
            
            
               Între 28 septembrie și 12 octombrie 2020, Comisia a consultat, printr-o procedură scrisă, Grupul de experți ai Comitetului european pentru valori mobiliare (Expert Group of the European Securities Committee - EGESC) cu privire la conținutul provizoriu al prezentului act delegat. EGESC este format din reprezentanți ai statelor membre, ai Băncii Centrale Europene, ai Secretariatului Comisiei pentru afaceri economice și monetare din cadrul Parlamentului European și ai ESMA. Comisia nu a primit nicio observație din partea membrilor EGESC cu privire la abordarea propusă.
            
            
               Opiniile părților interesate
            
            
               În măsura în care propunerea ESMA era relevantă pentru modificarea normelor procedurale privind sancțiunile impuse de către ESMA registrelor centrale de tranzacții, respondenții au fost, în general, de acord cu propunerea sau nu au obiectat la aceasta.
            
            
               Principala propunere formulată de ESMA se referă la introducerea unei noi proceduri pentru adoptarea deciziilor provizorii. Această procedură ar trebui să îi permită ESMA să adopte o măsură de supraveghere fără a fi necesară audierea prealabilă a persoanelor vizate, în cazul în care sunt necesare acțiuni urgente pentru prevenirea unor daune importante și iminente la adresa sistemului financiar sau la adresa integrității, a transparenței, a eficienței și a bunei funcționări a piețelor financiare, inclusiv a stabilității sau a corectitudinii datelor raportate unui registru central de tranzacții.
            
            
               Deși motivele care au condus la adoptarea unei decizii provizorii în cazul CPC-urilor din țări terțe și în cazul registrelor centrale de tranzacții, precum și tipul de acțiune de supraveghere pe care ESMA o poate întreprinde în cele două cazuri sunt ușor diferite, ESMA sugerează alinierea normelor procedurale pentru adoptarea deciziilor provizorii privind registrele centrale de tranzacții la cele privind CPC-urile din țări terțe.
            
            
               Potrivit unui respondent, competența ESMA de a adopta decizii provizorii fără audierea prealabilă a persoanelor vizate nu ar trebui să aducă atingere dreptului de a fi audiat de către anchetator. Un respondent a propus ca accesul la dosar să aibă loc cât mai curând posibil și înainte ca ESMA să își adopte decizia provizorie, pentru a le acorda persoanelor vizate cât mai mult timp posibil pentru a-și pregăti apărarea. Respondenții au solicitat, de asemenea, mai multă claritate în ceea ce privește noțiunea de „daune importante și iminente”.
            
            
               Ar trebui notat faptul că în EMIR este prevăzută competența ESMA de a adopta decizii provizorii fără audierea persoanelor vizate. Pentru a preveni daune iminente și importante care ar putea fi aduse sistemului financiar, EMIR prevede o excepție de la regula generală conform căreia persoanele vizate ar trebui audiate înainte de luarea unei decizii. Pentru a asigura eficiența procedurii și eficacitatea competenței ESMA de a adopta decizii provizorii, Comisia este de acord cu opinia formulată de ESMA potrivit căreia această excepție ar trebui să se aplice și dreptului de a fi audiat de către anchetator. 
            
            
               Comisia mai notează faptul că EMIR prevede obligația ESMA de a oferi persoanelor vizate posibilitatea de a fi audiate cât mai curând posibil după luarea deciziei provizorii. În acest sens, Comisia este de acord cu propunerea ESMA de a permite accesul la dosar de îndată ce anchetatorul și-a transmis constatările către ESMA și, eventual, înainte de adoptarea de către ESMA a deciziei provizorii. Accesul la dosar în această etapă le-ar permite persoanelor vizate să pregătească și să transmită observații către ESMA mai devreme decât în cazul în care accesul la dosar ar fi acordat numai după ce ESMA și-a adoptat decizia. Pentru a evita subminarea eficienței procedurii și a eficacității competenței ESMA de a adopta decizii provizorii, Comisia este de acord, de asemenea, că accesul la dosar nu ar trebui să suspende competența ESMA de a adopta decizia provizorie.
            
         
         
            
               În ceea ce privește semnificația sintagmei „daune importante și iminente” la adresa sistemelor financiare, Comisia subliniază faptul că contextul în care ESMA poate adopta decizii provizorii este definit de colegiuitori în EMIR. Sintagma nu ar trebui definită mai detaliat în actul delegat.
            
            
               3.ELEMENTELE JURIDICE ALE ACTULUI DELEGAT
            
            
               Articolul 1 prevede următoarele modificări ale Regulamentului delegat (UE) nr. 667/2014: 
            
            
               –dosarul complet care trebuie transmis ESMA de către anchetator, inclusiv raportul de constatare al acestuia și o copie a raportului de constatare pe baza căruia a fost audiată persoana care face obiectul anchetei;
            
            
               –procedura care încadrează dreptul de a fi audiat de ESMA în cazul deciziilor provizorii;
            
            
               –în cazul în care ESMA colectează în paralel mai multe amenzi sau penalități cu titlu cominatoriu, contabilul ESMA se asigură că acestea sunt depuse în conturi sau subconturi diferite.
            
            
               Articolul 2 stabilește data intrării în vigoare a regulamentului delegat de modificare.
            
            
               4.EVALUAREA IMPACTULUI
            
            
               Potrivit articolului 64 alineatul (7) din EMIR, Comisia trebuie să adopte norme procedurale pentru exercitarea competenței de a impune amenzi sau penalități cu titlu cominatoriu, inclusiv dispoziții privind dreptul la apărare, dispoziții temporale și dispoziții privind încasarea amenzilor și a penalităților cu titlu cominatoriu, precum și norme detaliate privind termenele de prescripție pentru impunerea și executarea sancțiunilor.
            
            
               Comisia a luat în considerare pe deplin toate observațiile primite, inclusiv avizul tehnic furnizat de ESMA, răspunsurile la consultarea publică a ESMA și feedbackul primit din partea EGESC. Pe această bază, Comisia propune adoptarea, în temeiul articolului 64 alineatul (7) din EMIR, a actului delegat de modificare a Regulamentului delegat (UE) nr. 667/2014 în ceea ce privește normele procedurale referitoare la sancțiunile impuse registrelor centrale de tranzacții de către ESMA, inclusiv normele privind dreptul la apărare. 
            
            
               Nu a fost pregătită o evaluare separată a impactului, din mai multe motive. 
            
            
               În primul rând, principiile-cheie privind normele procedurale referitoare la sancțiunile impuse de ESMA registrelor centrale de tranzacții sunt prevăzute la articolele 62-68 din EMIR. Evaluarea diferitelor opțiuni de politică a fost deja efectuată de colegiuitori ca parte a aprobării EMIR și a modificărilor sale ulterioare prin intermediul EMIR REFIT. 
            
            
               În al doilea rând, modificările Regulamentului delegat (UE) nr. 667/2014 propuse în prezentul act delegat se referă numai la aspecte procedurale, clarificând normele prevăzute în EMIR. Aceste modificări se referă la conținutul dosarului care urmează să fie transmis ESMA de către anchetator, dreptul de a fi audiat de către anchetator și de către ESMA în cazul deciziilor provizorii ale ESMA, precum și alte modificări care vizează alinierea acestor norme procedurale la cele aplicabile în cazul CPC-urilor din țări terțe. Ca atare, aceste modificări au un impact limitat asupra costurilor pentru persoanele care fac obiectul anchetelor sau al procedurilor.
            
            
               Comisia a respectat cu strictețe avizul tehnic al ESMA. Cu toate acestea, prezenta secțiune descrie opțiunile de politică avute în vedere de Comisie. 
            
            
               Conținutul dosarului care trebuie transmis ESMA de către anchetator
            
            
               Din motive de transparență, anchetatorul ar trebui să aibă întotdeauna obligația de a include în dosarul transmis ESMA nu numai raportul de constatare final, ci și raportul inițial, pe baza căruia persoanele vizate au prezentat observații. Obligația ar trebui să se aplice indiferent de amploarea diferențelor dintre cele două rapoarte.
            
            
               Decizii provizorii
            
            
               Competența ESMA de a adopta decizii provizorii fără audierea persoanelor vizate este prevăzută în EMIR. Pentru a preveni daune iminente și importante care ar putea fi aduse sistemului financiar, EMIR prevede o excepție de la regula generală conform căreia persoanele vizate ar trebui audiate înainte de luarea unei decizii. Pentru a asigura eficiența procedurii și eficacitatea competenței ESMA de a adopta decizii provizorii, Comisia este de acord cu opinia formulată de ESMA potrivit căreia această excepție ar trebui să se aplice dreptului de a fi audiat de către anchetator. 
            
            
               EMIR impune ESMA obligația de a le oferi persoanelor vizate posibilitatea de a fi audiate cât mai curând posibil după luarea deciziei provizorii. În acest sens, Comisia este de acord cu propunerea ESMA de a permite accesul la dosar de îndată ce anchetatorul și-a transmis constatările către ESMA și, eventual, înainte de adoptarea de către ESMA a deciziei provizorii. Accesul la dosar în această etapă le-ar permite persoanelor vizate să pregătească și să transmită observații către ESMA mai devreme decât în cazul în care accesul la dosar ar fi acordat numai după ce ESMA și-a adoptat decizia. Pentru a evita subminarea eficienței procedurii și a eficacității competenței ESMA de a adopta decizii provizorii, Comisia este de acord, de asemenea, că accesul la dosar nu ar trebui să suspende competența ESMA de a adopta decizia provizorie. 
            
            
               În ceea ce privește semnificația sintagmei „daune importante și iminente” la adresa sistemelor financiare, contextul în care ESMA poate adopta decizii provizorii este definit de colegiuitori în EMIR. Sintagma nu ar trebui definită mai detaliat în actul delegat.
            
         
         
            
               5.IMPLICAȚIILE BUGETARE ALE ACTULUI DELEGAT
            
            
               Amenzile și penalitățile cu titlu cominatoriu colectate de ESMA de la registrele centrale de tranzacții nu constituie venituri ale ESMA, astfel cum sunt definite la articolul 62 din Regulamentul 1095/2010. Amenzile și penalitățile cu titlu cominatoriu colectate de ESMA ar trebui transferate Comisiei și înscrise în bugetul Uniunii la categoria venituri generale. 
            
            
               REGULAMENTUL DELEGAT (UE) …/… AL COMISIEI
            
            
               din 26.1.2021
            
            
               de modificare a Regulamentului delegat (UE) nr. 667/2014 al Comisiei în ceea ce privește conținutul dosarului care trebuie prezentat Autorității Europene pentru Valori Mobiliare și Piețe de către anchetator, dreptul de a fi audiat în legătură cu deciziile provizorii și depunerea amenzilor și a penalităților cu titlu cominatoriu
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții
                  5
               , în special articolul 64 alineatul (7),
            
            
               întrucât:
            
            
               (1)Regulamentul (UE) nr. 648/2012 a fost modificat prin Regulamentul (UE) nr. 2019/834 al Parlamentului European și al Consiliului
                  6
               . Modificările respective au vizat, printre altele, definirea contrapărților financiare, dreptul de acces la dosarul de anchetă al persoanelor care fac obiectul unei anchete, amenzile care trebuie plătite de un registru central de tranzacții care a săvârșit, în mod intenționat sau din neglijență, una dintre încălcările enumerate în anexa I la Regulamentul (UE) nr. 648/2012, precum și dreptul persoanelor care pot face obiectul unei penalități cu titlu cominatoriu de a fi audiate.
            
            
               (2)Regulamentul delegat (UE) nr. 667/2014 al Comisiei
                  7
                a fost adoptat în temeiul articolului 64 alineatul (7) din Regulamentul (UE) nr. 648/2012 și se referă la normele procedurale privind sancțiunile impuse registrelor centrale de tranzacții de către Autoritatea Europeană pentru Valori Mobiliare și Piețe („ESMA”), inclusiv normele privind dreptul la apărare. Întrucât modificările introduse în Regulamentul (UE) nr. 648/2012 prin Regulamentul (UE) 2019/834 se referă la normele procedurale respective, este necesar să se asigure faptul că modificările respective sunt reflectate și în Regulamentul delegat (UE) nr. 667/2014.
            
            
               (3)Este important să se asigure transparența între anchetatorul numit de ESMA în conformitate cu articolul 64 din Regulamentul (UE) nr. 648/2012 și ESMA însăși. Această transparență impune necesitatea ca dosarul anchetatorului să conțină observațiile prezentate de persoanele care fac obiectul anchetei și raportul de constatare pe baza căruia persoanele respective și-au prezentat observațiile.
            
            
               (4)În conformitate cu articolul 67 alineatul (1) al doilea paragraf din Regulamentul (UE) nr. 648/2012, ESMA are posibilitatea de a adopta, în cazul în care sunt necesare acțiuni urgente, decizii provizorii fără audierea prealabilă a persoanelor care fac obiectul unei anchete sau al unor proceduri. Pentru a se asigura eficacitatea competenței ESMA de a adopta decizii provizorii, persoanele care fac obiectul unei anchete nu ar trebui să aibă dreptul de a accesa dosarul sau de a fi audiate înainte ca anchetatorul să transmită ESMA dosarul cuprinzând constatările sale sau înainte ca ESMA să își adopte decizia provizorie. Cu toate acestea, pentru a respecta dreptul la apărare, persoanele care fac obiectul unei anchete ar trebui să aibă dreptul de acces la dosar de îndată ce anchetatorul a transmis ESMA dosarul împreună cu raportul său de constatare, precum și dreptul de a fi audiate cât mai curând posibil după ce ESMA și-a adoptat decizia provizorie.
            
            
               (5)În conformitate cu articolul 68 alineatul (5) din Regulamentul (UE) nr. 648/2012, cuantumurile corespunzătoare amenzilor și penalităților cu titlu cominatoriu colectate de ESMA trebuie să fie alocate bugetului general al Uniunii. Amenzile și penalitățile cu titlu cominatoriu colectate de ESMA ar trebui depuse în conturi purtătoare de dobândă până la data la care capătă un caracter definitiv. Pentru fiecare decizie de impunere a unor amenzi sau a unor penalități cu titlu cominatoriu, cuantumurile colectate de ESMA ar trebui depuse într-un cont sau subcont separat, pentru a se asigura trasabilitatea până când decizia respectivă capătă un caracter definitiv.
            
            
               (6)Regulamentul delegat (UE) nr. 667/2014 ar trebui să fie modificat în consecință.
            
            
               (7)În interesul exercitării imediate de către ESMA a unor competențe eficace de supraveghere și de executare, prezentul regulament ar trebui să intre în vigoare de urgență,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) nr. 667/2014 se modifică după cum urmează:
            
         
         
            
               (1)
                     La articolul 3, alineatul (1) se înlocuiește cu următorul text:
            
            
               „(1)
                     Dosarul complet care trebuie transmis de anchetator către ESMA trebuie să includă următoarele documente:
            
            
               –(a)
                     raportul de constatare și o copie a raportului de constatare adresat persoanei care face obiectul anchetei;
            
            
               –(b)
                     o copie a observațiilor formulate în scris de persoana care face obiectul anchetei;
            
            
               –(c)
                     procesele-verbale ale tuturor audierilor orale.”.
            
            
               (2)
                     Se introduce articolul 3a cu următorul text:
            
            
               „Articolul 3a
            
            
               Dreptul de a fi audiat de ESMA în ceea ce privește deciziile provizorii referitoare la măsurile de supraveghere 
            
            
               1.Prin derogare de la articolele 2 și 3, procedura prevăzută la prezentul articol se aplică în cazul în care ESMA adoptă decizii provizorii în temeiul articolului 67 alineatul (1) al doilea paragraf din Regulamentul (UE) nr. 648/2012.
            
            
               2.Anchetatorul transmite ESMA dosarul cu constatările sale și informează imediat persoana care face obiectul anchetei cu privire la constatări, dar nu îi oferă acesteia posibilitatea de a prezenta observații. Raportul de constatare întocmit de anchetator descrie faptele susceptibile de a constitui una sau mai multe dintre încălcările enumerate în anexa I la Regulamentul (UE) nr. 648/2012, inclusiv orice circumstanțe agravante sau atenuante ale respectivelor încălcări.
            
            
               În cazul în care i se solicită acest lucru, anchetatorul acordă acces la dosar persoanei care face obiectul anchetei.
            
            
               3.În cazul în care consideră că faptele descrise în raportul de constatare al anchetatorului nu par să constituie una dintre încălcările enumerate în anexa I la Regulamentul (UE) nr. 648/2012, ESMA decide închiderea cazului și notifică această decizie persoanei care face obiectul anchetei.
            
            
               4.În cazul în care ESMA decide că o persoană care face obiectul unei anchete a comis una sau mai multe dintre încălcările enumerate în anexa I la Regulamentul (UE) nr. 648/2012 și adoptă o decizie provizorie de impunere a unor măsuri de supraveghere astfel cum sunt prevăzute la articolul 73 alineatul (1) literele (a), (c) și (d) din Regulamentul (UE) nr. 648/2012, aceasta notifică imediat decizia provizorie respectivă persoanei în cauză.
            
            
               ESMA stabilește un termen rezonabil în care persoanele care fac obiectul anchetei pot să formuleze observații scrise cu privire la decizia provizorie. ESMA nu trebuie să aibă obligația de a lua în considerare observațiile scrise primite după expirarea termenului respectiv.
            
            
               În cazul în care i se solicită acest lucru, ESMA acordă acces la dosar persoanelor care fac obiectul anchetei. 
            
            
               ESMA poate, de asemenea, să invite persoanele care fac obiectul anchetei să participe la o audiere orală. Persoanele care fac obiectul unei anchete pot fi asistate de avocații lor sau de alte persoane calificate acceptate de ESMA. Audierile orale nu sunt publice.
            
            
               5.ESMA audiază persoana care face obiectul anchetei și ia o decizie finală cât mai curând posibil după adoptarea deciziei provizorii.
            
            
               În cazul în care ESMA consideră, pe baza dosarului complet și după audierea persoanelor care fac obiectul anchetei, că persoana care face obiectul anchetei a comis una sau mai multe dintre încălcările enumerate în anexa I la Regulamentul (UE) nr. 648/2012, aceasta adoptă o decizie de confirmare a impunerii uneia sau mai multor măsuri de supraveghere dintre cele prevăzute la articolul 73 alineatul (1) literele (a), (c) și (d) din Regulamentul (UE) nr. 648/2012. ESMA informează imediat persoana vizată cu privire la decizia respectivă.
            
            
               În cazul în care ESMA adoptă o decizie finală care nu confirmă decizia provizorie, se consideră că decizia provizorie este abrogată.”
            
            
               (3)
                     Articolul 8 se modifică după cum urmează: 
            
         
         
            
               (a)
                     primul paragraf se înlocuiește cu următorul text: 
            
            
               „Cuantumurile amenzilor și ale penalităților cu titlu cominatoriu încasate de ESMA se depun într-un cont purtător de dobândă deschis de către contabilul ESMA până când acestea capătă un caracter definitiv. În cazul în care ESMA colectează în paralel mai multe amenzi sau penalități cu titlu cominatoriu, contabilul ESMA se asigură că acestea sunt depuse în conturi sau subconturi diferite. Cuantumurile respective nu se înscriu în bugetul ESMA și nu se înregistrează drept sume bugetare.”;
            
            
               (b)
                     al treilea paragraf se înlocuiește cu următorul text:
            
            
               „Contabilul ESMA raportează periodic ordonatorului de credite al Direcției Generale Stabilitate Financiară, Servicii Financiare și Uniunea Piețelor de Capital a Comisiei Europene cuantumul amenzilor și al penalităților cu titlu cominatoriu impuse, precum și statutul acestora.”.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 26.1.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 179, 19.6.2014, p. 31.
               
               
                  
                     (2)
                  
                        JO L 201, 27.7.2012, p. 1.
               
               
                  
                     (3)
                  
                        JO L 141, 29.5.2019, p. 42. 
               
               
                  
                     (4)
                  
                        
                  https://www.esma.europa.eu/press-news/consultations/consultation-ccp-penalties#TODO
                   
                  https://www.esma.europa.eu/press-news/consultations/consultation-ccp-penalties#TODO
               
               
                  
                     (5)
                  
                        JO L 201, 27.7.2012, p. 1.
               
               
                  
                     (6)
                  
                        Regulamentul (UE) 2019/834 al Parlamentului European și al Consiliului din 20 mai 2019 de modificare a Regulamentului (UE) nr. 648/2012 în ceea ce privește obligația de compensare, suspendarea obligației de compensare, cerințele de raportare, tehnicile de atenuare a riscurilor pentru contractele derivate extrabursiere care nu sunt compensate de o contraparte centrală, înregistrarea și supravegherea registrelor centrale de tranzacții și cerințele aplicabile registrelor centrale de tranzacții (JO L 141, 28.5.2019, p. 42).
               
               
                  
                     (7)
                  
                        Regulamentul delegat (UE) nr. 667/2014 al Comisiei din 13 martie 2014 de completare a Regulamentului (UE) nr. 648/2012 al Parlamentului European și al Consiliului în ceea ce privește normele procedurale referitoare la sancțiunile impuse registrelor centrale de tranzacții de către Autoritatea Europeană pentru Valori Mobiliare și Piețe, inclusiv normele referitoare la dreptul la apărare și dispozițiile temporale (JO L 179, 19.6.2014, p. 31).